Søren Kolstrup (EL), 2000-04-13:
Enhedslisten er tilhænger af Ringbaneprojektet.
Hver eneste gang man udbygger den kollektive trafik, er vi glade for det, og vi er især glade for det her projekt, fordi det indebærer en meget høj grad af trafikintensitet.
Målet er, at man skal kunne komme med hvert femte minut, og al erfaring viser, at hvis den kollektive trafik skal tiltrække passagerer, så er
det altafgørende med hyppige afgange og med ordentligt materiel.
Især hyppige afgange betyder meget, og det er på den baggrund, vi har været interesserede i det.
Og så skal jeg sige, at Enhedslisten altid er interesseret i at finde pengene til de kollektive trafikmidler.
Dér er vi altid villige.
Derfor står vi fuldt og helt bag Ringbaneprojektet, og vi står lige så meget bag det som hele Københavns Borgerrepræsentation, for det er jo så fantastisk ved det her projekt, at det er noget, som alle har kunnet stå sammen om, spændende fra Enhedslisten i Københavns Borgerrepræsentation til Søren Pind, der har talt ganske varmt om det her projekt og sagt: Det skal vi have.
Derfor tror jeg også, at Søren Pind ville blive forfærdelig ked af at høre fru Lillelund Bechs måske en anelse skuddermudder.
Jeg skal ikke blande mig i de problemstillinger, der hersker internt i de borgerlige partier.
Det skal dog ikke forhindre os i at viderebringe nogle problemstillinger og kritikflader i forhold til det helt konkrete lovforslag, som vi tager stilling til i dag.
Der er måske nogle skønhedspletter, som vi bør fjerne.
gerne sammen med os andre.
Først og fremmest er vi langtfra overbeviste om, at den foreslåede løsning for Flintholm Station er den bedste.
Jeg har personlig svært ved at se, hvorfor man afviser de lokale beboeres ønske om, at stationens perroner flyttes en anelse længere vestpå.
Bevar mig vel, det kan være, der er utrolig gode argumenter for at afvise det, men jeg må bide mærke i, at beboerne har lavet nogle meget konstruktive forslag og også søger at tage højde for de indvendinger, der er kommet fra Banestyrelsens side. Derfor håber jeg, det kan ende med, at man kan få en meget frugtbar dialog mellem Banestyrelsen og beboerne, sådan at det bliver Københavns befolkning som helhed, men også dem, der bor langs banen, der bliver glade for den.
Det andet problem, som jeg skal nævne, er støjproblemet.
Her forekommer det mig, at Trafikministeriet også prøver at springe over, hvor gærdet måske er lavest.
Det kan der være forskellige forklaringer på, men jeg vil godt have afklaret, hvorfor man også her afviser ellers fornuftige forslag fra beboerside.
Som et særligt aspekt kunne man de steder, hvor skinnerne nylægges, gøre det med anvendelse af den nyeste, vibrationsdæmpende teknik.
Endelig skal vi fra Enhedslistens side fremsætte en række mindre ønsker: Vi vil gerne have bedre cykelparkeringsforhold og forstår i øvrigt ikke knæfaldet over for Frederiksberg Kommunes ønske om flere P-pladser til biler.
længere perroner på en række stationer og mener, som også foreslået af Nordtrafik, at Ny Ellebjerg Station selvfølgelig skal bemandes. Endelig har jeg noteret mig, at man overvejer at føre Ringbanen videre til Amager, og det ville jo være interessant, hvis vi kunne følge op på det forslag, så vi virkelig kan få speedet den kollektive trafik op og selvfølgelig før eller siden få bilen ud af byen. Det er godt begyndt nu, og jeg håber på det bedste.
Jeg kan også se, at fru Lillelund Bech er med på tankegangen.